b'\n_START_ARTICLE_\nUlf Lundell\n_START_SECTION_\nKarriere\n_START_PARAGRAPH_\nLundell debuterede musikalsk i 1975 med albummet Vargm\xc3\xa5ne. \xc3\x85ret efter kom debut- og generationsromanen Jack, der siden er filmatiseret._NEWLINE_Som forfatter er Lundell tydeligt p\xc3\xa5virket af Jack Kerouac og Ernest Hemingway. Siden debutromanen har Lundell udgivet omkring 12 romaner og et par digtsamlinger._NEWLINE_P\xc3\xa5 den musikalske front er inspirationskilderne prim\xc3\xa6rt Neil Young, Bob Dylan og Bruce Springsteen._NEWLINE_Lundell laver sine sange p\xc3\xa5 svensk og har igennem 30 \xc3\xa5rs h\xc3\xb8j produktivitet p\xc3\xa5virket den svensksprogede rockmusik. I Danmark er han nok mest kendt for hymnen \xc3\x96ppna Landskap fra albummet K\xc3\xa4r och Galen (1982), men denne sang er meget atypisk for hans \xc3\xb8vrige produktion. Hymnen var p\xc3\xa5 et tidspunkt p\xc3\xa5 tale som ny svensk nationalmelodi._NEWLINE_Lundell er meget produktiv. Siden pladedebuten i 1975 er det blevet til mere end 30 regul\xc3\xa6re udgivelser (inkl. liveudgivelser \xe2\x80\x93 ekskl. opsamlinger). Fra efter\xc3\xa5ret 2004 til efter\xc3\xa5ret 2005 udgav Lundell eksempelvis cd-trilogien OK Baby OK, H\xc3\xb6gtryck og Lazarus. Han udsendte den samfundskritiske og vrede "Rent F\xc3\xb6rbannat" i 2012 og "Trunk" i 2013, s\xc3\xa5 produktiviteten er stadig h\xc3\xb8j - selvom han i 2009 varslede en langsom afslutning p\xc3\xa5 sine liveoptr\xc3\xa6dener. Han har dog stort set uafbrudt holdt fast i mindst \xc3\xa9n \xc3\xa5rlig turn\xc3\xa9 siden._NEWLINE_Lundells tekstunivers kredser om forholdet mellem m\xc3\xa6nd og kvinder. Lundell er romantisk i sit syn p\xc3\xa5 det modsatte k\xc3\xb8n, og den medf\xc3\xb8lgende piedestalfilosofi har sendt ham i verbale opg\xc3\xb8r med de svenske feminister.\n_START_SECTION_\nSagsanl\xc3\xa6g\n_START_PARAGRAPH_\nOmkring \xc3\xa5rtusindeskiftet endte en af disse diskussioner i retten, da feministen Karolina Ramqvist valgte at offentligg\xc3\xb8re et personligt "hadebrev" fra Lundell i bogen Fittstim, som er titlen p\xc3\xa5 den svenske udgave af debatbogen Fisseflokken. Sagen gik ud p\xc3\xa5, at Ramqvist havde skrevet en meget nedladende anmeldelse af en nodebog med Lundellsange. Hun skrev blandt andet, at Lundells fans mest var de skaldede m\xc3\xa6nd, der blev pinlige ved grillfesterne. Lundell skrev et nedladende brev til Ramqvist, hvor han blandt andet foreslog hende, at hun burde f\xc3\xa5 sig en k\xc3\xa6reste. Ramqvist valgte at offentligg\xc3\xb8re dette brev som et eksempel p\xc3\xa5 mandlig sexisme. Lundell lagde sag an, fordi han mente, at ophavsretten til brevet var hans. Lundell vandt sagen i retten, og brevet blev taget ud af de fremtidige udgaver af debatbogen. I det hele taget er Lundell en flittig g\xc3\xa6st i avisernes spalter og er kendt for at revse samfundet.\n_START_SECTION_\nDe senere \xc3\xa5r\n_START_PARAGRAPH_\nLundell led under et massivt alkoholmisbrug i 1980\'erne. I starten af 1990\'erne blev han t\xc3\xb8rlagt og vendte tilbage som livekunster med det imposante livealbum Maria Kom Tilbaka \xe2\x80\x93 live._NEWLINE_Lundell er en flittig livekunstner, og hans \xc3\xa5rlige sommerturn\xc3\xa9 er blevet en institution i Sverige. Hans koncerter er ofte en tour de force p\xc3\xa5 op mod tre timer.'